“เดอะคลีนิกค์ คลินิกเวชกรรม” ยื่นไฟลิ่งขาย IPO 60 ล้านหุ้น เทรด SET
"เดอะคลีนิกค์ คลินิกเวชกรรม" หรือ TKC ผู้ประกอบธุรกิจให้บริการตรวจรักษาด้านผิวหนัง ความงาม รักษาผิวพรรณ ดูแลรูปร่างและศัลยกรรม ยื่นไฟลิ่งขาย IPO 60 ล้านหุ้น จ่อเทรด SET หวังระดมทุนขยายธุรกิจ-ซื้อเครื่องมือแพทย์ โดยมี บล.เออีซี เป็นที่ปรึกษาทางการเงิน
25 เม.ย. 2560

บริษัท เดอะคลีนิกค์ คลินิกเวชกรรม จำกัด (มหาชน) หรือ TKC ยื่นแบบแสดงรายการข้อมูล (ไฟลิ่ง) ต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อเสนอขายหุ้นสามัญเพิ่มทุนต่อประชาชนทั่วไปครั้งแรก (IPO) 60,000,000 หุ้น มูลค่าที่ตราไว้หุ้นละ 0.50 บาท โดยมี บล.เออีซี (AEC) เป็นที่ปรึกษาทางการเงินและผู้จัดการการจัดจำหน่ายและรับประกันการจำหน่าย
โดย TKC ประกอบธุรกิจให้บริการตรวจรักษาด้านผิวหนัง ความงาม รักษาผิวพรรณ ดูแลรูปร่างและศัลยกรรม รวมไปถึงการให้บริการด้านการดูแลรักษาแบบองค์รวมควบคู่กับการผสมผสานศิลปะเข้ากับการตรวจรักษาที่เป็นเอกลักษณ์และวิวัฒนาการทางการแพทย์ที่ทันสมัย ด้วยเครื่องมือและอุปกรณ์ซึ่งเป็นเทคโนโลยีระดับโลกที่ โดยทีมแพทย์ผู้เชี่ยวชาญที่มีประสบการณ์ในการให้บริการตรวจรักษาโรคด้านผิวหนัง ความงาม
ทั้งนี้ บริษัทมีบริการและผลิตภัณฑ์ที่หลากหลายเพื่อตอบสนองความต้องการลูกค้าในทุกระดับ อาทิเช่น การให้บริการทำทรีทเมนต์เพื่อรักษาผิวหน้า ลดรอยแดง ลดรอยดำ การให้บริการเลเซอร์เพื่อยกกระชับ ปรับรูปหน้า การดูแลรูปร่างด้วยการกำจัดและสลายไขมัน การทำศัลยกรรมตกแต่ง เป็นต้น นอกจากนี้ บริษัทยังมีการจำหน่ายเวชสำอาง โดยมีผลิตภัณฑ์ประเภทต่างๆ อาทิเช่น Special Care, Clean &amp; Prepare, Whitening Set, Sun Care และ Antioxidant  เป็นต้น
หากในอนาคตบริษัทมีโอกาสที่จะลงทุนในต่างประเทศ โดยเฉพาะประเทศเพื่อนบ้าน อย่างกลุ่มประเทศ CLMV การลงทุนในรูปแบบของแฟรนไชส์ หรือการร่วมทุน (Merger Acquisition) กับพันธมิตรท้องถิ่น จึงเป็นรูปแบบที่น่าสนใจและควรนำมาพิจารณาเป็นอย่างยิ่ง ทั้งนี้ บริษัทอาจจะเริ่มต้นจากการขยายสาขาไปยังเมืองสำคัญของประเทศนั้นๆ ก่อนเป็นสาขาแรก จากนั้นจึงจะพิจารณาขยายสาขาต่อๆไป ซึ่งการขยายสาขาไปยังประเทศเพื่อนบ้านนับเป็นความท้าทายใหม่ที่บริษัทจะมุ่งหน้าไปในอนาคต แต่ก็ไม่เป็นเรื่องยาก เพราะในอนาคตหลังการเข้าจดทะเบียนในตลาดหลักทรัพย์แล้วบริษัทจะมีความพร้อมทางด้านทุนทรัพย์ สินค้าและบริการ
สำหรับวัตถุประสงค์ของการใช้เงินจากการระดมทุนครั้งนี้ เพื่อการขยายธุรกิจที่เกี่ยวข้องกับคลินิกเวชกรรม และเงินลงทุนสำหรับการซื้ออุปกรณ์และเครื่องมือแพทย์ โดย ณ วันที่ 31 ธ.ค.59 บริษัทอยู่ระหว่างการศึกษาเพื่อการเปิดสาขาแห่งใหม่ 8 สาขาในช่วงปี 60-61 มุ่งเน้นตามห้างสรรพสินค้าชั้นนำของประเทศ คาดว่าจะใช้เงินลงทุนทั้งสิ้นประมาณ 15-20 ล้านบาท/สาขา โดยแบ่งออกเป็นเงินมัดจำค่าเช่า 1.50 – 2.00 ล้านบาท ค่าตกแต่งสาขา 3-4 ล้านบาท ค่าเครื่องมือทางการแพทย์ 10-14 ล้านบาท และอุปกรณ์ 1 ล้านบาท
ทั้งนี้ TKC มีทุนจดทะเบียน 110,000,000 บาท หรือคิดเป็นจำนวน 220,000,000 หุ้น ส่วนทุนที่ออกและเรียกชำระแล้ว 80,000,000 บาท หรือคิดเป็นจำนวน 160,000,000 หุ้น มูลค่าหุ้นที่ตราไว้ต่อหุ้น 0.50 บาท ผู้ถือหุ้นหลัก คือ กลุ่มทองวัฒน์ ถือหุ้นรวมกัน 144,245,220 หุ้น หรือคิดเป็นสัดส่วน 90.15% ได้แก่ นพ.อภิรุจ ทองวัฒน์ และนางพจนันท์ ศณีอภัย หลังจากเสนอขาย IPO แล้วจะลดสัดส่วนหุ้นลงเหลือ 65.57%
ผลดำเนินงานในปี 59 บริษัทมีสินทรัพย์รวม 289.06 ล้านบาท หนี้สิน 242.33 ล้านบาท และส่วนผู้ถือหุ้น 46.73 ล้านบาท ส่วนรายได้รวมอยู่ที่ 650.97 ล้านบาท จาก 650.24 ล้านบาทในปี 58 ซึ่งมาจากรายได้การบริหารและค่ารักษาพยาบาล และ รายได้จากการขาย  ส่วนกำไรอยู่ที่ 32.66 ล้านบาท ลดลงจาก 51.77 ล้านบาทในปี 58 โดยมีอัตรากำไรขั้นต้น 53.96% ลดลงจากปีก่อนที่ 56.12% และอัตรากำไรสุทธิที่ 5.07% ลดลงจาก 8.05%